І хоць дом спадароў Заянчкоўскіх знаходзіцца ў вельмі прыгожым і маляўнічым месцы на паўднёвым ускрайку аграгарадка, я пашкадавала, што гэта сядзіба не ў цэнтры ды пры шашы: няхай бы ўсе – хто ні едзе, хто ні ідзе – пабачылі гэткую раскошу кветак, фларыстычных кампазіцый, малых архітэктурных форм, якія служаць удалым дэкорам для дзівосных раслін! Сюды насамрэч можна экскурсіі вадзіць. Ала Бярнардаўна цікава раскажа пра кожнага са сваіх зялёных гадаванцаў. Вось дрэўца гінкго, што родам з эпохі … дыназаўраў. А гэтыя расліны з аскомістым пахам – пяроўскія, названы ў гонар гераічнага рускага генерала. Елачка нідзіформіс, нібыта падушка – і мяккая, і формы адпаведнай.